A4-0411/96

Päätöslauselma komission tiedonannosta työntekijöille tiedottamisesta ja heidän kuulemisestaan (KOM(95)0547 - C4-0538/95)

Euroopan parlamentti, joka

- ottaa huomioon komission tiedonannon työntekijöille tiedottamisesta ja heidän kuulemisestaan (KOM(95)0547 - C4-0538/95),

- ottaa huomioon siihen sisältyvän ehdotuksen yleisiksi eurooppalaisiksi oikeudellisiksi puitteiksi työntekijöille tiedottamiselle ja heidän kuulemiselleen kansallisella tasolla (vähimmäisvaatimukset),

- ottaa huomioon sosiaali- ja työllisyysasiain valiokunnan mietinnön ja talous- ja raha-asioita sekä teollisuuspolitiikkaa käsittelevän valiokunnan ja oikeusasioita ja kansalaisten oikeuksia käsittelevän valiokunnan lausunnot (A4-0411/96),

A. katsoo, että on panostettava niiden erilaisten eurooppalaisten lainsäädäntömenettelyjen jatkamiseen, jotka koskevat työntekijöille tiedottamista, heidän kuulemistaan, osallistumistaan ja päätöksentekoaan,

B. katsoo, että on tärkeää hyväksyä «eurooppalaisen osakeyhtiön» perussääntö - esim. Euroopan unionin talouden kilpailukyvyn kannalta - joka pitäisi muotoilla niin, että se kiinnostaisi myös pk-yrityksiä,

C. katsoo, että ei saa olla olemassa eurooppalaista yhtiömuotoa, joka jää työntekijöiden taloudellisia osallistumisoikeuksia koskevien säännösten ulkopuolelle eikä noudata eurooppalaisista yritysneuvostoista direktiiviä 94/45/EY ((EYVL L 254, 30.9.1994, s. 64)),

D. katsoo, että hallitusten välisessä konferenssissa olisi päätettävä siitä, että määräenemmistöpäätöksenteko otettaisiin käyttöön sosiaalipolitiikkaa koskevan sopimuksen (EY:n perustamissopimuksen pöytäkirja nro 14) hallintoedustusta (työntekijöiden osallistuminen) koskevissa asioissa,

E. katsoo, että edellä mainittu komission tiedonanto vaikuttaa olennaisesti työntekijöiden osallistumisoikeudesta käytävään keskusteluun, vaikka yhtään siinä mainituista vaihtoehdoista ei voida hyväksyä yksinään,

F. katsoo, että tiedonannossa työntekijöille tiedottamisesta ja heidän kuulemisestaan tarkoitettu toinen vaihtoehto on mahdollisesti liian yleinen tyydyttääkseen kansallisiin perinteisiin pohjautuneet työntekijöiden osallistumisen ja taloudellisen kehityksen toiveet;

G. katsoo, ettei pelkästään työntekijöille tiedottamista ja heidän kuulemistaan koskeva eurooppalaiset yritysneuvostot -direktiivi eikä vasta tekeillä oleva yhteisön yleinen työntekijöille tiedottamista ja heidän kuulemistaan kansallisella tasolla koskeva kehysjärjestelmä korvaa taloudellista osallistumista yritystasolla (konsernitasolla) tai yhtiöoikeudessa määritellyissä yhtiön elimissä;

1. Pitää yhteisön aloitteen edellytyksenä sitä, että yksittäisten jäsenvaltioiden jo olemassa olevat osallistumista koskevat säännökset ovat tiedossa; toteaa, että tiedonantoon ei sisälly tätä koskevaa analyysia;

2. Pitää valitettavana, että komissio ei ole kuullut työmarkkinaosapuolia Euroopan tasolla ennen tämän tiedonannon hyväksymistä;

3. Puoltaa siksi komission toimeksiannosta perustetun, työmarkkinaosapuolten korkean tason edustajista koostuvan asiantuntijaryhmän työtä, jonka tehtävänä on vertaileva tutkimus EU:n jäsenvaltioiden oikeudellisesta ja todellisesta tilanteesta, joka koskee työntekijöille tiedottamista, heidän kuulemistaan ja osallistumistaan;

4. Odottaa tältä asiantuntijaryhmältä selvitystä siitä, mikä merkitys eurooppalaisella yritysneuvostolla on osallistumisessa, ja voiko yritysneuvosto muutaman vuoden perustamisensa jälkeen olla mukana eurooppalaisen osakeyhtiön osallistumismalleja koskevissa neuvotteluissa;

5. Suosittelee, että asiantuntijaryhmä tutkii, onko mahdollisten sisällyttää jo eurooppalaisen osakeyhtiön perussääntöön yrityksen johdon ja työntekijöiden edustajien ja heidän ammattijärjestöjensä välisistä neuvottelumalleista ja vahvistettu neuvottelukohdat, jotka edellyttävät yksimielisyyttä;

6. On samaa mieltä talous- ja sosiaalikomitean ((Lausunto: EYVL C 212, 22.7.1996, s. 36)) kanssa siitä, että vertaileva tutkimus on esiteltävä ennen uuden eurooppalaisen aloitteen käynnistämistä Euroopan työmarkkinaosapuolille, joiden tehtävänä olisi selvittää, onko eurooppalainen, työmarkkinaosapuolten yksimielisyyteen perustuva ja sosiaalisen pöytäkirjan mukainen kehyssäännöstö mahdollinen ja tarkoituksenmukainen ja voitaisiinko sitä täydentää kansallisella tasolla;

7. On sitä mieltä, että seuraavat eurooppalaisia yritysneuvostoja koskevassa direktiivissä vahvistetut menettelyperiaatteet voisivat olla tärkeitä eurooppalaisen yhtiön osallistumismalleja suunniteltaessa: joustavuus, neuvottelumallit, vähimmäisvaatimukset;

8. Odottaa, että komissio esittää asiantuntijaryhmän tulosten pohjalta reunaehdot työntekijöiden osallistumisesta, mikäli työmarkkinaosapuolten väliset neuvottelut epäonnistuvat; reunaehdoissa on otettava huomioon Euroopan parlamentin asiaa koskevat vaatimukset ja niiden on oltava niin joustavia, että yritysalan tasolla ja mahdollisesti myös konsernitasolla voidaan vahvistaa osallistumista koskevat menetelmät ja säännökset samalla kun mahdollistetaan eriytyminen yritystasolla; odottaa, että määritellyissä säännöissä ja menettelyissä otetaan huomioon eri jäsenvaltioiden erilaiset työntekijöille tiedottamista ja heidän kuulemistaan koskevat mallit sekä tarvittaessa pienten yritysten erityinen tilanne;

9. Odottaa, että komissio esittää monikansallista eurooppalaista yritystoimintaa varten työnantajien ja työntekijöiden yhteistoimintaan (tiedottaminen, kuuleminen ja osallistuminen) velvoittavat säännökset;

10. Viittaa siihen, ettei yrityksen taloudelliseen toimintaan osallistumista koskevien oikeuksien vahvistamisessa voi olla kyse siitä, että vain yhdessä tai harvoissa jäsenvaltioissa käytössä oleva järjestelmä siirrettäisiin sellaisenaan muihin jäsenvaltioihin (ei «kansallisten mallien vientiä»);

11. Pitää kuitenkin tärkeänä vahvistaa, ettei eurooppalaisten perussääntöjen hyväksyminen saa missään tapauksessa johtaa siihen, että yritykset voisivat eurooppalaisen oikeudellisen välineen avulla kiertää osallistumisen (ei «osallistumisen välttelyä»);

12. Ehdottaa vähimmäisvaatimuksena dualistisesti johdetussa järjestelmässä sitä, että työntekijöille varataan paikkoja hallintoneuvostoon ja monistisesti johdetussa järjestelmässä sitä, että perustetaan elin, joka sopii liikkeen johdon kanssa osallistumismahdollisuuksista taloudellisissa asioissa sekä työnantajien velvollisuutta neuvotella työntekijöiden kanssa näitä koskevista asioista;

13. Pitää osuuskuntia osana sosiaalista liikettä ja pitää siksi mahdollisena, että osallistumista koskevat säännökset vahvistetaan aluksi eurooppalaisten osuuskuntien perussäännössä;

14. Suosittelee, että eurooppalaisten osuuskuntien osalta määrätään tiukemmat työntekijöiden osallistumista koskevat määräykset vasta kun työntekijöiden määrä ylittää jonkin tietyn rajan (esim. 500);

15. Katsoo, että on tehtävä selvä ero seuraavien oikeuksien välillä: oikeus tiedottamiseen ja kuulemiseen eurooppalaisesta yritysneuvostosta annetun direktiivin mukaisesti, oikeus tiedottamiseen, kuulemiseen ja neuvotteluihin työntekijöiden joukkovähentämisestä 75/129/ETY ((EYVL L 48, 22.2.1975)) ja liikkeen luovutuksesta annetun direktiivin 77/187/ETY ((EYVL L 61, 5.3.1977)) mukaisesti ja työntekijöiden osallistuminen ja päätöksenteko eurooppalaista osakeyhtiötä ((EYVL C 176, 8.7.1991)), eurooppalaista osuuskuntaa ((EYVL C 236, 31.8.1993, s. 17 ja 36)), eurooppalaista keskinäistä yhtiötä ((EYVL C 236, 31.8.1993, s. 40 ja 56)) ja eurooppalaista yhdistystä ((EYVL C 236, s. 31.8.1993, s. 1 ja 14)) koskevien ehdotusluonnosten mukaisesti;

16. Katsoo, että eurooppalaisen osakeyhtiömuodon luomisen on liityttävä kiinteästi työntekijöiden osallistumista koskeviin sääntöihin ja eurooppalaisista yritysneuvostoista annetun direktiivin saattamiseen osaksi kansallista lainsäädäntöä;

17. Kehottaa komissiota laatimaan viipymättä myös direktiiviehdotuksen, joka koskee yritysten työntekijöille tiedottamisen ja heidän kuulemisensa vähimmäisnormeja Euroopan unionin jäsenvaltioissa ja jatkamaan yritysneuvostodirektiivin toteuttamisen arviointiin ja siten sen parantamiseen tähtääviä toimenpiteitään, jotta yritysneuvostoja voitaisiin edelleenkin parantaa yhteistyössä työmarkkinaosapuolien kanssa;

18. Korostaa, että työntekijöiden ja heidän ammattijärjestöjensä osallistuminen eurooppalaiseen sosiaalimalliin on yritysten kannalta positiivinen toimipaikan valintaan vaikuttava tekijä;

19. Kehottaa puhemiestään välittämään tämän päätöslauselman neuvostolle, komissiolle, talous- ja sosiaalikomitealle sekä eurooppalaisille työmarkkinaosapuolille.